SKRIFTLIG FORESPØRGSEL E-0408/01

af Bart Staes (Verts/ALE) til Kommissionen

(15. februar 2001)

Om: Mål 1-område Hainaut

Ifølge Kommissionen er det endnu for tidligt at sige, hvor mange vestflamske virksomheder der vil flytte deres hjemsted til Hainaut for at få eurostøtte i programmeringsperioden 2000-2006. I perioden 1994-1999 skulle halvtreds virksomheder fra Flandern været blevet fristet til at flytte til Hainaut.

For at få bedre indsigt i vestflamske virksomheders grunde til eventuelt at etablere sig i Hainaut er det nødvendigt med en nærmere undersøgelse. I sit svar på forespørgsel P-1706/00(1) fastslår kommissær Michel Barnier, at EU imidlertid har en særlig interesse i de tilfælde, hvor et firma, der flytter, har fået offentlig støtte på grund af sin nuværende eller kommende beliggenhed. Alligevel agter Kommissionen ikke at foretage en sådan undersøgelse.

1. Vil Kommissionen efterfølgende foretage en undersøgelse af vestflamske virksomheders grunde til eventuelt at etablere sig i Hainaut, eftersom EU har en særlig interesse i de tilfælde, hvor et firma der flytter, har fået offentlig støtte på grund af sin nuværende eller kommende beliggenhed? Hvorfor afviser Kommissionen i benægtende fald en undersøgelse af vestflamske virksomheders grunde til eventuelt at etablere sig i Hainaut? Hvilke argumenter fremfører Kommissionen for denne afvisning, eftersom EU har en særlig interesse i de tilfælde, hvor et firma der flytter, har fået offentlig støtte på grund af sin nuværende eller kommende beliggenhed?

2. Hvor mange og hvilke ansøgninger er der indgået siden den 1. januar 2000 om mål 1-støtte til nye økonomiske aktiviteter i Hainaut? Hvornår og hvor blev disse virksomheders hjemsted registreret? Hvor mange af disse virksomheder var tidligere aktive i provinsen Vestflandern? Hvor mange af disse virksomheder er aktive i provinsen Vestflandern?

(1) EFT C 81 E af 13.3.2001, s. 75.

Samlet svar afgivet på Kommissionens vegne af Michel Barnier på skriftlige forespørgsler E-0408/01 og E-0459/01

(18. maj 2001)

Inden for rammerne af et mål 1-program som det for provinsen Hainaut i Belgien kan der kun gives støtte til virksomheder, hvis der er tale om investeringer, der gennemføres i det geografiske programområde. Om en virksomhed har sit hjemsted inden for eller uden for programområdet, er irrelevant for afgørelsen af, om dens investeringer er berettigede til støtte i henhold til programmet. Derfor er Kommissionen af den opfattelse, at den undersøgelse, det ærede medlem foreslår af ændringer af hjemsteder, ikke er en hensigtsmæssig måde at måle de mulige virkninger af Hainaut mål 1-programmet på.

Programmets virkning for placeringen af produktions- eller servicevirksomheder kan kun ses af virksomhedernes beslutninger om at investere i programområdet. Imidlertid styres investeringsbeslutninger af mange faktorer. Det ville højst sandsynligt være vanskeligt, for ikke at sige umuligt, på mikroøkonomisk plan at påvise, hvilken rolle et mål 1-program kan have spillet for disse beslutninger. Endvidere ville man skulle tage hensyn til, at store områder af provinsen Vestflandern selv er berettiget til støtte i henhold til mål 2-programmet Kustgebied-Westhoek.

Under alle omstændigheder vil det være for tidligt nu at overveje, om Hainaut-programmet 2000-2006 vil føre til et skifte i investeringerne fra Vestflandern til Hainaut: dette spørgsmål kan først behandles efter, at en betydelig del af programmet er blevet gennemført.

Med hensyn til programmeringsperioden 1994-1999 vil Kommissionen anmode myndighederne i den vallonske region om en liste over virksomheder, som har hjemsted i Vestflandern og har fået støtte til investeringer inden for rammerne af Hainaut mål 1-programmet for 1994-1999.